
Gandia, 3 de setembre de 2026


Abans de començar les classes

El Campus de Gandia de la UPV dóna la benvinguda al nou estudiantat el 7 de setembre. Així mateix, per a l'alumnat d'intercanvi que cursarà els seus estudis al centre, s'ha organitzat una jornada especial aquest divendres, 4 de setembre.

Per a l'estudiantat de màster s'han programat diferents jornades, segons el calendari d'inici de cada titulació.

Descobrir el campus, familiaritzar-se amb les eines acadèmiques, conèixer el professorat. Aquest és l’objectiu de la Jornada d’Acollida que el Campus de Gandia de la Universitat Politècnica de València (UPV) celebrarà el pròxim 7 de setembre per a rebre a l’estudiantat que inicia els seus estudis de grau.

La sessió començarà a les 9.30 hores a l’Aula Magna amb la benvinguda institucional i la presentació del Pla Integral d’Acompanyament a l’Estudiant (PIAE+), una iniciativa dissenyada per a afavorir la integració acadèmica i personal de l’estudiantat de primer curs.

Organització per graus

A partir de les 10.00 hores, l’estudiantat es distribuirà per titulacions per a participar en sessions específiques de cada grau i doble grau. En aquestes, les direccions acadèmiques presentaran les característiques dels estudis. Seguidament, a les 10.30 hores, s’impartirà una sessió sobre les principals eines digitals de la UPV i abans de l’esmorzar, es formaran els grups del programa PIAE+, amb la presentació del professorat i de l’estudiantat tutor.

Les sessions s’organitzaran per a les següents titulacions:

· Grau en Comunicació Audiovisual.
· Grau en Empresa i Tecnologia Digital.
· Grau en Ciències Ambientals.
· Doble Grau en Ciències Ambientals + Ciències i Tecnologies de la Mar.
· Grau en Tecnologies Interactives.
· Grau en Enginyeria de Tecnologies de Telecomunicació, So i Imatge.
· Doble Grau en Enginyeria de Tecnologies de Telecomunicació, So i Imatge + Comunicació Audiovisual.
Després d’un esmorzar a la cafeteria del campus, la jornada conclourà amb una activitat lúdica organitzada per la Delegació d’Estudiants, una oportunitat per a continuar coneixent a companys i companyes en un ambient distès abans de l’inici de les classes.

També, per a l’estudiantat d’intercanvi que cursarà els seus estudis al campus s’ha organitzat una jornada especial que tindrà lloc el divendres, 4 de setembre. 

Jornada de benvinguda dirigida a estudiants de màster

El Campus de Gandia de la UPV donarà la benvinguda a l’estudiantat de màster amb diferents jornades d’acollida, organitzades segons el calendari d’inici de cada titulació:

•   Màster universitari en Professorat d’Educació Secundària (MUPES): dilluns 7 de setembre, a les 15.00 hores, en format en línia.

•   Màster universitari en Avaluació i Seguiment Ambiental d’Ecosistemes Marins i Costaners (MEMIC), Màster universitari en Enginyeria Acústica (MUIA), Màster universitari en Intel·ligència Turística (MUINTUR) i Màster universitari en Postproducció Digital (MUPD): dilluns 14 de setembre, en horari de matí.

•   Màster universitari en Comunicació Transmèdia (MUCT): dimarts 6 d’octubre, en horari de matí.

Aquestes jornades tenen com a objectiu facilitar la incorporació del nou estudiantat, donar a conèixer el funcionament dels estudis i informar sobre els principals serveis i recursos del Campus de Gandia.

Fira dels Serveis

La benvinguda al nou curs continuarà uns dies després amb la celebració de la Fira dels Serveis, un espai en el qual l'estudiantat podrà conèixer de primera mà els recursos i serveis que ofereix el Campus de Gandia de la UPV.

La Biblioteca, el Servei d’Esports o el Servei Integrat d'Ocupació seran alguns dels espais presents en aquesta fira, pensada perquè l'alumnat descobrisca tot el que el campus universitari posa a la seua disposició més enllà de les aules.

Al Campus de Gandia de la UPV, la Fira dels Serveis se celebrarà el 17 de setembre.

